UNIQ ช่วงที่เหลือดีขึ้นตามยอดรับรู้รายได้ราคาเต็มมูลค่า ถือรอการเติบโตในอนาคต
บล.เอเซีย พลัส ระบุว่า การรับรู้รายได้ที่มากขึ้น ประกอบกับแรงหนุนจากต้นทุนวัสดุก่อสร้างที่ลดลง ช่วยให้กำไรไตรมาส 1/58 เติบโต 23% จากไตรมาสก่อน ขณะที่แนวโน้มกำไรช่วงที่เหลือของปีน่าจะดีขึ้นต่อเนื่อง อย่างไรก็ตาม ราคาหุ้นปัจจุบันถือว่าเต็มมูลค่าแล้ว จึงแนะนำเพียง ถือ
19 พ.ค. 2558

บล.เอเซีย พลัส ระบุในบทวิเคราะห์ (19 พ.ค.) ว่า บริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ รายงานงบไตรมาส 1/58 มีกำไรสุทธิ 153 ล้านบาท เพิ่มขึ้น 23% จากไตรมาสก่อน ผลประกอบการที่เติบโตเกิดจากยอดการรับรู้รายได้ที่เพิ่มขึ้นจากหลายโครงการใน Backlog ที่สามารถรับรู้รายได้ตามแผน โดยเฉพาะโครงการรถไฟฟ้าสายสีแดง ซึ่งเป็นงานใหญ่ที่สุดใน Backlog
ขณะที่ปัจจุบัน UNIQ มี Backlog คงเหลือประมาณ 3.3 หมื่นล้านบาท โดยบริษัทประเมินรายได้งานก่อสร้างในปีนี้อยู่ในช่วง 1.1-1.2 หมื่นล้านบาท ซึ่งการรับรู้รายได้จะเพิ่มขึ้นชัดเจนตั้งแต่ไตรมาส 3/58 เป็นต้นไป หลังงานก่อสร้างสถานีกลางบางซื่อ โครงการรถไฟฟ้าสายสีแดง ที่คิดเป็นสัดส่วนกว่า 65% ของ Backlog ทั้งหมด ได้ข้อสรุปเรื่องการปรับแบบก่อสร้างเพื่อรองรับรถไฟฟ้าหลากหลายประเภทกับ รฟท. เป็นที่เรียบร้อย ทำให้ UNIQ สามารถเดินหน้างานก่อสร้างอย่างเต็มที่
ขณะที่โครงการใหม่ที่เพิ่งได้รับเข้ามาทั้ง โครงการก่อสร้างรถไฟฟ้าสายสีเขียวช่วงหมอชิต-คูคต สัญญาที่ 2 มูลค่า 6.1 พันล้านบาท และงานก่อสร้างอุโมงค์ส่งน้ำช่วงแม่งัด-แม่กวง มูลค่า 1.9 พันล้านบาท น่าจะรับรู้รายได้ในปีนี้ประมาณ 5% ของมูลค่าโครงการ เนื่องจากยังเป็นช่วงการเตรียมพื้นที่เพื่อเข้าทำงาน
แม้กำไรไตรมาส 1/58 จะคิดเป็นสัดส่วนเพียง 19% จากประมาณการทั้งปีของฝ่ายวิจัย แต่แนวโน้มผลประกอบการในช่วงที่เหลือของปีที่คาดว่าจะดีขึ้นตามยอดการรับรู้รายได้ ทำให้ฝ่ายวิจัยยังคงประมาณการกำไรปี 2558 ไว้เท่าเดิมที่ 800 ล้านบาท สำหรับ Fair Value ประเมินโดยอิง PER 20 เท่า จะให้ราคาเหมาะสมที่ 14.80 บาท มี Upside จากราคาปัจจุบันไม่มาก แต่ Outlook ของธุรกิจที่จะสดใสมากขึ้นในปีหน้า หากรัฐบาลสามารถผลักดันโครงการประมูลต่างๆออกมาได้ตามแผน ฝ่ายวิจัยจึงคงคำแนะนำ ถือ